เชียร์SET50ฟิวเจอร์ส
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — เงินต่างชาติยังเข้าไทยต่อแนะกระจายพอร์ตซื้อ SET 50 Index Futures ระเบิดไม่กระทบ หุ้นพุ่ง 10 จุด 
นายสัญญา หาญพัฒนกิจพานิช หัวหน้าทีมพัฒนาธุรกิจอนุพันธ์ บริษัทหลักทรัพย์ (บล.) โกลเบล็ก เปิดเผยว่า ในช่วงนี้แนะนำนักลงทุนกระจายความเสี่ยงการลงทุนไปยัง SET 50 Index Futures บ้าง เนื่องจากตลาดหุ้นมีมูลค่าการซื้อขายสูงจากเงินทุนต่างชาติที่ไหลเข้าประเทศ จึงเป็นโอกาสที่ทำกำไรอย่างมาก
สำหรับการลงทุนในทองคำ ขณะนี้การซื้อขายสัญญาโกลด์ ฟิวเจอร์ส ในตลาดอนุพันธ์ (ประเทศไทย) หรือ TFEX เงียบเหงามาหลายวัน อาจจะเป็นเพราะราคาทองคำในตลาดโลกลดลง ทำให้การลงทุนทองทั้งตลาดอนุพันธ์กับทองคำแท่งมีโอกาสได้ผลตอบแทนน้อยเพียง 4% ต่อปี 
ด้านตลาดหุ้นวันที่ 23 มี.ค. ดัชนีผันผวนจากแรงขายทำกำไรอย่างน้อยสามรอบ และตอนบ่ายนักลงทุนตกใจทิ้งของหลังเกิดเหตุยิงระเบิดเอ็ม 79 ที่กระทรวงสาธารณสุข แต่ช่วงปลายตลาดมีแรงซื้อกลับดันดัชนีปิดที่จุดสูงสุดของวัน 782.48 จุด บวก 10.23 จุด หรือ 1.32% ซึ่งเป็นดัชนีสูงสุดในรอบ 21 เดือน โดยต่างชาติซื้อต่อ 1,880 ล้านบาท 
นางภัทรียา เบญจพลชัย กรรมการและผู้จัดการตลาดหลักทรัพย์แห่งประเทศไทย กล่าวว่า นักลงทุนไม่กังวลกรณีระเบิด เพราะมั่นใจว่ารัฐบาลควบคุมสถานการณ์ได้ 
“การลงทุนในหุ้นมีความเกี่ยวข้องทั้งจากปัจจัยภายในและภายนอก หุ้นอาจปรับฐานลงมาบ้าง เช่น 2 วันที่ผ่านมาดัชนีหุ้นในภูมิภาคปรับฐานลงบ้าง จากกรณีที่อินเดียมีนโยบายควบคุมออกมา” นางภัทรียา กล่าว
กรรมการและผู้จัดการตลาดหลักทรัพย์ กล่าวว่า ในช่วงนี้ขอให้นักลงทุนติดตามข่าวอย่างใกล้ชิด โดยเฉพาะข้อมูลพื้นฐานของแต่ละบริษัท และหากเม็ดเงินไหลออกก็มีผลต่อค่าเงินบาท ซึ่งจะมีผลต่อกลุ่มส่งออก ดังนั้นจึงอยากให้ผู้ส่งออกเพิ่มศักยภาพด้านการแข่งขันของตัวเองมากขึ้น